SKRIFTLIG FORESPØRGSEL E-1896/02

af Piia-Noora Kauppi (PPE-DE) til Kommissionen

(1. juli 2002)

Om: En videnskabelig komites uafhængighed og upartiskhed

Den rapport om pelsdyravl, som underudvalget i Kommissionens videnskabelige komite for dyrs velfærd offentliggjorde i december 2001, medførte en protest fra et flertal i den forskergruppe, der havde udarbejdet rapporten. Forskergruppen konstaterede, at de konklusioner, som var markedsført som videnskabelige, imidlertid var ændret til politiske erklæringer. Forskergruppen arbejdede i mere end to år med at forberede sit enstemmige forslag, og den videnskabelige komite ændrede konklusionerne principielt på ét møde.

Man har fået det indtryk, at den objektivitet, som forventes af Kommissionens videnskabelige udvalg, som der her er tale om, indebærer imidlertid i praksis, at komiteens medlemmer: a) ikke kender den sektor, som de udarbejder videnskabelige rapporter om og b) forholder sig negativt til sektoren i dette tilfælde pelsdyravl. Det har været tilfældet med den pågældende rapport om pelsdyravl. Underudvalgets formand og næstformand har begge ved adskillige lejligheder offentligt erklæret, at de ud fra videnskabelige argumenter er modstandere af pelsdyravl i dens nuværende form, selv om de ikke selv på noget tidspunkt har undersøgt dette. Det er nødvendigt med ekspertise inden for en sektor, idet videnskabelige komiteer udfører et vigtigt forberedende arbejde, som i det mindste er vejledende for direktiver og i det ovennævnte tilfælde for direktivet om pelsdyravl.

For det andet bliver objektivitet til subjektivitet og videnskab til politiske holdninger, hvis de nøglepersoner, der er ansvarlige for rapporten, ikke tager hensyn til de forskningsresultater, som ikke støtter deres egne holdninger. Rapporten om pelsdyravl er i vidt omfang blevet kritiseret, og den offentlighed, som den har skabt, svækker i sig selv troværdigheden om Kommissionens videnskabelige komiteer.

Det forventes af medlemmerne af komiteer under Kommissionen og de underudvalg, der er nedsat i forbindelse med disse komiteer, at de efter deres udnævnelse forelægger en erklæring om deres økonomiske interesser og politiske forbindelser.

1. Har alle komiteers medlemmer forelagt den pågældende erklæring?

2. Hvordan kontrollerer Kommissionen, at disse erklæringer indeholder alle væsentlige oplysninger om medlemmernes interesser?

3. Har Kommissionen muligheder for at sikre, at de interesser, der er nævnt i disse erklæringer, ikke uhensigtsmæssigt indvirker på medlemmets arbejde i komitéen?

4. Offentliggøres disse erklæringer og i givet fald, hvor?

Svar afgivet på Kommissionens vegne af David Byrne

(23. september 2002)

I henhold til artikel 6, stk. 2 og 3, i Kommissionens afgørelse 97/579/EF af 23. juli 1997 om oprettelse af videnskabelige komitéer inden for forbrugersundhed og levnedsmiddelsikkerhed(1) underretter medlemmerne af de videnskabelige komitéer hvert år Kommissionen om eventuelle interessekonflikter og skal på hvert møde gøre opmærksom på særlige interessekonflikter, som kunne opfattes som værende til hinder for deres uafhængighed.

Den 24. marts 1998 vedtog Den Videnskabelige Komité for Dyrs Sundhed og Trivsel sin forretningsorden i overensstemmelse med Kommissionens afgørelse 97/579/EF. Formålet med denne forretningsorden er at sikre, at Den Videnskabelige Komité udfører sine opgaver bedst muligt i overensstemmelse med principperne om kompetence, uafhængighed og åbenhed og under samtidig overholdelse af lovkravene vedrørende forretningshemmelighed.

Alle 19 medlemmer af Den Videnskabelige Komité har som krævet i Kommissionens afgørelse og i forretningsordenen afleveret en årlig skriftlig erklæring om deres eventuelle interessekonflikter. Alle medlemmer af Den Videnskabelige Komité er enige om, at den årlige erklæring bør være offentligt tilgængelig og på anmodning bør meddeles eller offentliggøres over for tredjeparter.

Derudover bliver medlemmerne af Den Videnskabelige Komité, underudvalgene vedrørende dyrs sundhed, dyrs trivsel og arbejdsgrupperne på hvert møde anmodet om at afgive en erklæring om særlige interessekonflikter, som kunne opfattes som værende til hinder for deres uafhængighed i forbindelse med punkterne på dagsordenen for det pågældende møde. Denne erklæring kan afgives enten skriftligt eller mundtligt og optages i mødereferatet, som offentliggøres på internettet(2), hvilket sikrer en høj grad af åbenhed.

I henhold til den gældende forretningsorden skal et medlem, der er i tvivl om, hvorvidt han står over for en interessekonflikt, som kunne opfattes som værende til hinder for hans uafhængighed, underrette formanden herom. Formanden træffer i samråd med de andre medlemmer af Den Videnskabelige Komité, underudvalgene eller arbejdsgrupperne beslutning om det videre forløb, f.eks. at medlemmet ikke kan udpeges til ordfører eller formand, eller at medlemmet blot skal give en orientering og afholde sig fra at påvirke konklusionerne af drøftelserne.

Det ærede medlem kan i øvrigt finde yderligere oplysninger om rapporten om pelsdyravl i svarene på skriftlig forespørgsel E-0285/02 af Kyösti Virrankoski(3); P-0077/02 af Astrid Thors(4) og E-367/02 af Jan Mulder(5).

(1) EFT L 237 af 28.8.1997.

(2) http://europa.eu.int/comm/food/fs/sc/scah/index_en.html.

(3) EFT C 172 E af 18.7.2002, s. 174.

(4) EFT C 147 E af 20.6.2002, s. 238.

(5) EFT C 172 E af 18.7.2002, s. 174.